**𨳍**（粵拼：cat6）係粵語粗口五字之一，正寫同原意皆未查明，眾説紛紜。坊間普遍認為佢代表男人下陰嘅全部或者部分，不過佢多數嘅口語用法同性無關。

其他方言
----

喺部分南番順方言同埋絕大部份西部粵語，**𨳍**多為圓脣音，而唔同於「七」音；喺區分舌尖、舌面音嘅方言入便讀舌尖音，唔同於「出」音：

* 順德話、羅定話、陽春話、浦北話、新立話：cot6；欽廉地區白話：cot4
* 貴港話：cyut5，勾漏桂平話：thyut5，鬱林話：toet10

流行意思
----

黃霑本《不文集》寫道：「七是大而軟的，故稱大而無當，不靈不活者曰笨七。」家陣好多人視呢句嘢為「𨳍」嘅標準釋義，經常引用佢。

本字考究
----

### 個別理論

**𡴶**／**𫵱**：彭志銘指其意思為膥袋；個字收錄於馬奕猷戥Theodore F. Wempe嘅《The Student's Cantonese-English Dictionary》、馮田獵嘅《粵語同音字典》同李卓敏嘅《李氏中文字典》。

**勢**：詹憲慈喺《廣州語本字》話可以指男陰嘅呢個字，經過音轉就得出而家用緊嘅版本。

**蔡**：黃氏嘅《粵語古趣談三編》推敲，「蔡」可以解「龜」，「龜」又可以表示「陰莖」，因而「蔡」都有「陽具」呢個解法，經音轉得出家陣嘅音。

**七**／**柒**：曾焯文認為，據《周易》，數目「七」（同「九」）都係陽物象徵，加上音轉，就形成而家興嗰個音咯。至於「柒」，係「七」嘅大寫。

**赤**／**出**／**cheat**：「赤佬」喺吳語當中經常用嚟鬧人，而「赤」嘅呢種用法唔知點樣傳咗入去粵語道，發音轉變唔大……張濟和推斷「赤」係當中嘅本字，李碧華相信其正寫乃「出」，朱大可認為佢係（英文）「cheat」嘅擬音字。

### 綜合而言

「𨳍」嘅本字可能指膥袋同㞗之一或者兩樣加埋，又話唔定根本同陰部無關；以上理論，通通錯澌或者多過一套啱，都有可能；有唔同意思嘅兩個甚至更多本字，隨着時間流逝，逐漸俾人撈亂當係一樣都唔出奇。不過無論點樣，自命有教養嘅人，都會對呢類字棹忌，唔畀佢哋登大雅之堂，偏偏所謂市井之徒會慣咗成日求其公開咁講，而且多數用作粗口。於是，長年冇有識之士為呢啲學問著書立説，普羅大眾又懶得深究噉人云亦云，此消彼長之下，到而家可以表達出嚟嘅意思已經變得含糊不清，更係難以考究。

俗字考究
----

### 背景介紹

每當想排解有音冇字嘅煩惱，唔理文人定係市井，無論嚴謹查證、穿鑿附會定係求其創作，都會有所依據。

### 逐個分析

**𨳍**：此乃近代新造嘅形聲字。呢個字以「門」表形（坊間假設其本字解男子陰。），以「七」表聲（呢個字簡單兼近音。）……其創作原理同其餘四個所謂廣東話粗口字之流行寫法嘅一致。

**杘**：此乃個別人士憑空杜撰出來穿鑿附會嘅「僞正字」。形——其餘四個所謂廣東話粗口字之大致公認正寫均同佢一樣有「尸」呢個部件。但查證後證明佢唔係「尸」部首，只係「木」部、「尸」聲嘅形聲字。音——孔仲南著嘅《廣東俗語考》寫「杘—音七。」，聲稱發音似乎接近。但有考證指出審音有誤。義——坊間及學界多數假設其本字解男子陰，然而佢哋喺古籍之中耖唔到佐證，唯有作出五花八門嘅揣測……字書寫「杘」解「絡絲車的搖把。」而「墨杘」解「猶豫不前或狡猾無賴。」，冇性嘅意思兼唔算粗俗；彭家發話「杘」解男子陰，不過唔提及何以見得。

「𨳍」字用法
------

* 名詞，陰莖嘅意思，量詞係「碌」。例子：

**碌𨳍六七吋，隊到好𡳞遠。**（碌嘢長達六七吋，延伸到好遠嘅地方。）
* 形容詞，形容過咗時、好難睇、笨拙嘅形象，又可以指明形容思想，係好鮮明嘅形容用字。例子：

**條友好𨳍**（嗰個人嘅外表好過時、難睇、笨拙。）
**條友啲思想好𨳍**（嗰個人嘅思想好過時、笨拙。）
**𨳍頭𨳍腦**（笨笨拙拙，傻更更嘅。）
**𨳍咗！**（蠢咗。多數用喺發現自己做咗一件蠢事嘅自嘆。）
**𨳍頭皮！**（陰莖放喺頭皮上。）
* 語氣助詞，本身冇意義。可以同「𡳞」、「㞗」、「屄」字互相調換使用。家陣興用個「**叉**」字嚟代替個「𨳍」字。例子：

**玩乜𨳍嘢呀？**（「玩夠未呀！？」；有就嚟發難嘅意味。）
**邊𨳍個呀？**（「究竟邊個呀？」；同上。）
**搞乜𨳍呀？**（「究竟喺度做乜呀？」；有嫌人阻掟嘅意味。）
**點𨳍知！**（「我點會知道？」；有真係唔知，要人唔好再問嘅意味。）
### 助詞例

**打𨳍佢！**　　將佢打到變成好難睇嘅樣！

其實都係將嗰個人打到好慘嘅詞語，但係如果呢度換咗個「㞗」字，意義層面上就會有少少唔同。箇中嘅學問係於：「前者有着重於得出嚟嘅結果，要打到佢變晒型咁先至肯收手；而後者呢就着重於個過程，總之狠狠咁打佢一餐，令到佢知痛嗌晒救命咁就可以。」由此可見，唔係每個詞語都可以將助語粗口字求其替換使用（可以參照「㞗」字嘅《「㞗」字作助詞用嘅其它例子》）。
### 形容詞例

**貌似北京狗，𨳍到冇人有。**　　市井創作俗句之一，即係話：樣貌好似隻北京狗噉，難睇笨拙到冇人比得上。

注：𨳍到冇人有，可以用𨳍到冇朋友 代替（難睇笨拙到識唔到朋友或者由有朋友變成冇朋友）

文法
--

「𨳍」同「㞗」用法相同，但係根據已故才子黃霑著作《不文集》描述，「𨳍」同「㞗」嘅分別係──「㞗」勃起係硬嘅，而「𨳍」勃起但就係軟嘅。所謂「戇㞗」同埋「笨𨳍」，平時兩個詞語同樣都係形容人愚鈍癡呆嘅，但係實際層次上亦有唔同：前者係指條嘢好易衝動咁胡亂勃起，後者就係連勃起都冇力嘅樣；所謂唔應該硬而硬嘅係「戇㞗」，應該硬但係唔硬嘅就係「笨𨳍」。總括嚟講，「𨳍」係形容呆笨愚鈍嘅粗口專用字。

「𨳍」字係使用率最少嘅廣東粗口字。佢雖然可以作為語氣助詞，一樣係夾雜喺句子裏面，但係好多時讀起上嚟都唔係幾順口。「𨳍」字除咗用嚟做形容詞之外，應用嘅範圍其實唔係多，所以多數俾人用嚟創作一啲市井嘅句子或者俗語。

常見單獨字句應用
--------

**𨳍頭**／**𨳍碌**　　指外表過時、難睇、笨吓笨吓嘅人，亦可單單指髮型。

**𨳍頭皮**　　同樣係對人用嘅詞語，多數指男性，但係侮辱力唔係太強，亦冇一定嘅意思；多數用嚟作為同比較熟朋友嘅玩笑式稱呼。例如：「喂**𨳍頭皮**，今晚落老蘭蒲預埋你呀！」（喂衰嘢，今晚去蘭桂坊飲酒消遣預埋你嗰份呀！）

**笨𨳍**／**𨳍咕碌**　　形容超級笨拙嘅人；「笨𨳍」有時讀／寫歪成**笨實**避諱。

**𨳍棘**　　原本係指龜頭同陰莖之間交接嘅凹陷地方，但係呢個詞語就多數用嚟形容超等笨拙嘅人。因為「**𨳍棘**」呢個位置多數俾包皮遮掩，於是亦可以引申形容嗰啲行為鬼崇古惑，出爾反爾嘅人。

**𨳍下𨳍下**　　同「㞗下㞗下」同埋「烚下烚下」同樣係指人呆鈍，但係爆得粗口嘅話，啲人多數會用「𨳍下𨳍下」。

**切𨳍**　　將㞗切咗去。

**𨳍是我碌強**　　市井創作俗句之一，男性用嚟自誇嘅句子，意思係㞗之中我係最強嘅。

**𡳞到用時方恨𨳍**　　市井創作俗句之一，意思係話到咗要用㞗嚟做愛嘅時候，先至悔恨自己平時冇乜鍛練，搞到而家抬唔起頭。

**切𨳍煲湯派街坊**　　市井創作俗句之一，用嚟鬧嗰啲冇咩用嘅人。例句：你都係冇𡳞用㗎啦，不如**切𨳍煲湯派街坊**好過啦！（睇你做乜都唔掂咁冇鬼用，不如將㞗切出嚟煲湯，然後分畀啲左鄰右里好過啦。）

**𨳍𡳞懵懵食甜筒**　　市井創作俗句之一，形容好似舔著雪糕咁呆呆鈍鈍嘅人。

**吮𨳍**　　同「含𡳞」一樣，指口交。

註
-

1. ↑  發音為何並無爭議；此乃最常見之俗寫。
2. ↑  照搬原文，隻字未改。

攷
-

1. ↑  田家溥 (2017-01-01). 〈從港產片中「港式粗口」的使用看港人的文化身份建構〉. 《文化研究@嶺南》. **56**. 原著喺2021-06-24歸檔. 喺2021-06-22搵到.
2. ↑  黃霑. (1996). 《不文集》. 王司馬 (第59版). 香港: 博益出版集團有限公司. ISBN 962-17-4618-3. OCLC 122729839.
3. ↑  本土新聞 (2016-02-09). 〈曾焯文《粵辭正典》之警察打柒你〉. 《本土新聞》 (香港中文). 原著喺2021-06-29歸檔. 喺2021-06-08搵到.
4. ↑  彭志銘 (2007). 《小狗懶擦鞋 : 香港粗口文化研究》. 香港: 次文化有限公司. ISBN 978-962-992-161-3. OCLC 179440215.
5. ↑  曾焯文. 〈柒柒柒之陽具象徵〉. 《立場新聞》 (香港中文). 原著喺2021-06-08歸檔. 喺2021-06-08搵到.
6. ↑  彭家發 (2019-06-24). 〈粗口字不一定是爛口〉. 《灼見名家》 (繁體中文). 喺2022-09-09搵到.
7. ↑  强济和 (2008-06-30). 〈"赤佬"由来（挖土记）〉. 歸檔時間2008-06-30. 喺2022-09-09搵到.`{{cite web}}`: CS1 maint: bot: original URL status unknown (link)
8. ↑  〈「赤佬」和「小赤佬」 - 李碧華 | 蘋果日報•聞庫〉. 《聞庫》. 2015-11-11. 喺2022-09-09搵到.
9. ↑  朱大可 (2013-06-17). 〈上海俚语的殖民地起源〉. 《财新博客-新世纪的常识传播者》. 财新网. 歸檔時間2013-06-17. 喺2022-09-09搵到.`{{cite web}}`: CS1 maint: bot: original URL status unknown (link)
10. ↑  彭家發 (2008-10-24). 〈通俗語是社會的探射燈〉. 《卓越新聞電子報》 (臺灣中文). 卓越新聞獎基金會. 喺2022-09-09搵到.
11. ↑  潘渝霈 (2018-12-03). 〈100年前台灣人都罵什麼髒話？絕對不只「Ｘ你娘」，一口氣譙完，日本人都嚇傻-風傳媒〉 (臺灣中文). 喺2022-09-09搵到.
12. ↑  〈《點解講粗口？》補遺 | 陳凱文 | 獨立媒體〉. *web.archive.org*. 2022-02-22. 歸檔時間2022-02-22. 喺2022-09-11搵到.`{{cite web}}`: CS1 maint: bot: original URL status unknown (link)
13. ↑  〈當這個璀燦城市粗口到此〉. 《公民行動影音紀錄資料庫》. 2020-05-21. 喺2022-09-11搵到.
14. ↑  〈造字:常用香港外字表 [刻石錄]〉. *founder.acgvlyric.org*. 喺2022-09-13搵到.
15. ↑  〈造字:常用香港外字表 [刻石錄]〉. *founder.acgvlyric.org*. 喺2022-09-13搵到.
16. ↑  孔仲南 (1933). 〈廣東俗語考〉 (第1版). 廣州: 南方扶輪社.
17. ↑  〈正字不正確：彭志銘《正字審查》〉 (臺灣中文). 2017-02-07. 喺2022-09-13搵到.
18. ↑  〈漢字「杘」：基本資料〉. *chardb.iis.sinica.edu.tw*. 原著喺2021-08-26歸檔. 喺2022-09-12搵到.